স্বপ্নভঙ্গের সাক্ষী থেকেছে গোটা বিশ্ব! ৭২ ঘণ্টা আগে। সের্জিও র‌্যামোসের একটা হ্যাঁচকায় শুধু মহম্মদ সালাহ নন, কঁকিয়ে উঠেছিল তামাম বিশ্বের ফুটবল প্রেমীরাও। ক্রিশ্চিয়ানো রোনাল্ডো, গ্যারেথ বেলদের আটকাতে লিভারপুল বস জুরগেন ক্লপের অস্ত্র ছিলেন একজনই— মহম্মদ সালাহ। দীর্ঘ তেরো বছর পর মিশরীয় স্ট্রাইকারের পায়েই চ্যাম্পিয়ন্স লিগে শাপমুক্তি ঘটবে, এমনই ভরসা ছিল লিভারপুল সমর্থকদের। আধঘণ্টার মধ্যেই কাঁধের চোটে সালাহ উঠে যাওয়ার পর স্বপ্ন শেষ লিভারপুলের।
সেই ম্যাচের দুঃস্বপ্ন যেন এখনও চোখে মুখে লেগে অন্য এক মহম্মদের— মাহমুদ আল আমনার। ইস্টবেঙ্গল তারকা চ্যাম্পিয়ন্স লিগে অনেক আশা নিয়ে খেলা দেখতে বসেছিলেন। তবে সালাহ যখন ঠিক ৩০ মিনিটে মাঠ ছেড়ে বেড়িয়ে যান, তখন টিভি বন্ধ করে দেন লাল-হলুদ তারকা। আর খেলা দেখেননি।
বোমা, বারুদ, কালাশনিকভ এখন নিত্যদিনের সঙ্গী সিরিয়ার। বোমারু বিমানের শব্দে ঘুম ভাঙে সিরিয়াবাসীর। নিরাপত্তার তাগিদেই বেশ কয়েকবছর ঘরছাড়া আল আমনা। বর্তমানে ইস্টবেঙ্গল সমর্থকদের হার্টথ্রব ফুটবলারের ঠিকানা মিশর। কায়রোতে থাকেন স্ত্রী-সন্তানদের নিয়ে। সেই অর্থে আল আমনা নিজেকে সালাহ-র ‘দেশোয়ালি’ বলতেই পারেন।
‘স্বদেশীয়ের’ জাদু দেখার জন্যই সন্ধ্যে সাড়ে আটটার সময় (মিশরের স্থানীয় সময়) টিভি খুলে বসেছিলেন তিনি। কিন্তু শুরুতেই ছন্দপতন! মিশর থেকে আমনা বলছিলেন, ‘‘সালাহর জন্যই টিভির সামনে বসেছিলাম। কিন্তু ওভাবে কাঁদতে কাঁদতে ও মাঠ ছাড়ার পরেই টিভি বন্ধ করে দিই। ভীষণ কষ্ট হচ্ছিল।’’
আমনার কথা গুলো শুনতে শুনতে মনে পড়ে যাচ্ছিল বর্তমান ব্রাজিল কোচ তিতের কথা। জার্মানির কাছে সাত গোলে বিধ্বস্ত হওয়ার ম্যাচ এখনও ক্ষত হয়ে রয়েছে তিতের মনে। তিনি বলেছিলেন, ‘‘তিন গোল হয়ে যাওয়ার পরে আমার স্ত্রী ফুঁপিয়ে ফুঁপিয়ে কাঁদতে শুরু করে দিয়েছিল।’’ আমনাও মনে মনে কাঁদতে শুরু করে দিয়েছিলেন। একটু থেমে আমনার পালটা প্রশ্ন, ‘‘আপনি তো খেলা দেখেছেন, র‌্যামোস কীভাবে এটা করতে পারল? সামনেই তো বিশ্বকাপ।’’
ক্ষোভ আর রাগে গজগজ করছেন সিরিয়ান তারকা। সেই ক্রোধের বাস্প যেন ভেসে আসে সূদূর কলকাতাতেও। ২৮ বছর পর মিশরের ছোঁয়া পাবে বিশ্বকাপ! আর সেই বিশ্বকাপেই দলের একনম্বর তারকাকে না পাওয়া নিয়ে প্রবল সংশয়! কিছুতেই যেন মেনে নিতে পারছিলেন না লাল-হলুদ জনতার নয়ণের মণি, ‘‘গোটা মিশর র‌্যামোসের উপরে রেগে রয়েছে। এখানকার মানুষের চোখে এখন ভিলেন একজনই। সেটা সের্জিও র‌্যামোস।’’ আপাত শান্ত আমনার গলাতেই যেন মিশরের ফুটবল পাগলদের ক্ষোভের প্রতিধ্বনি, ‘‘ইচ্ছাকৃতভাবে সালাহকে ট্যাকল করা হয়েছিল। অবশ্যই হলুদ কার্ড দেখানো যেত ওকে।’’

এই বিষয়ে অন্যান্য খবর

ইস্টবেঙ্গলে কেন সই করলেন আল আমনা, নিজেই জানালেন কারণ
র‌্যামোসের হ্যাঁচকায় চোখে জল মিশরের রাজপুত্রের! বিশ্বকাপে কি খেলতে পারবেন


কলকাতায় সদ্য খেলে যাওয়া আরব ফুটবলের অন্য এক প্রতিনিধি আক্রম মোঘরাবিও চ্যাম্পিয়ন্স লিগের ফাইনাল দেখেছেন। তিনি নিজে একনিষ্ঠ রিয়াল সমর্থক। ক্রিশ্চিয়ানো রোনাল্ডোর বড় ভক্ত। তবে তিনি আশাবাদী, ‘‘সালাহ ঠিক খেলবে বিশ্বকাপে, দেখে নেবেন।’’

কিয়েভে সালাহর চোখের জলে ছিল স্বপ্নপূরণ না হওয়ার বেদনা। সেই চোখের জল মুছে রাশিয়া বিশ্বকাপে নীল নদের প্লাবন কি আনতে পারবেন সালাহ? আপাতত, সেই প্রার্থনাতেই মগ্ন ফুটবল বিশ্ব।